‌ହଂସିକା ମୋଟୱାନୀ‌  (ଜନ୍ମ: ୯ ଅଗଷ୍ଟ ୧୯୯୧) ଜଣେ ଭାରତୀୟ କଥାଚିତ୍ର ଅଭିନେତ୍ରୀ  । ହଂସିକା ଛୋଟବେଳେ ହିନ୍ଦୀ କଥାଚିତ୍ର ଏବଂ ଧାରାବାହିକରେ ଅଭିନୟ କରିଥିଲେ । ପରେ ସେ ନାୟିକା ଭାବରେ ତେଲୁଗୁ, ତାମିଲ, ହିନ୍ଦୀ, କନ୍ନଡ଼, ମାଲାୟଲମ୍ ଚଳଚ୍ଚିତ୍ରରେ ଅଭିନୟ କରିଥିଲେ । ୨୦୦୭ରେ ହଂସିକା ତେଲୁଗୁ ଚଳଚ୍ଚିତ୍ର ‌ଦେଶ୍‌ମୁଦୁରୁ‌ରେ ନାୟକ ଅଲ୍ଲୁ ଅର୍ଜୁନଙ୍କ ସ‌ହ ନାୟିକା ଭାବରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ର ପାଇଁ ସେ ଦକ୍ଷିଣ ଭାରତୀୟ ଫିଲ୍ମ‌ଫେୟାରରେ ଶ୍ରେଷ୍ଠ ନବାଗତା ପୁରସ୍କାର ପାଇଥିଲେ । ଏହାପରେ ଉଭୟ ତେଲୁଗୁ ଏବଂ ତାମିଲ କଥାଚିତ୍ର ଜଗତରେ ହଂସିକା କଣ୍ଟ୍ରି, ମସ୍କା, ଓ ମାଇଁ ଫ୍ରେଣ୍ଡ, ସିଙ୍ଘମ୍-୨, ମାପିଲ୍ଲାଇ, ଭେଲ୍ଲାଦ୍ୟୁମ୍, ଓରୁ କାଲ ଓରୁ କନ୍ନାଡ଼ି ଭଳି ଅନେକ ସଫଳ ଚଳଚ୍ଚିତ୍ରରେ ଅଭିନୟ କରିଥିଲେ । ପ୍ରାରମ୍ଭିକ ଜୀବନ ହଂସିକା ୯ ଅଗଷ୍ଟ ୧୯୯୧ରେ ମୁମ୍ବାଇରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ପ୍ରଦୀପ ମୋଟୱାନୀ ଜଣେ ବ୍ୟବସାୟୀ ଏବଂ ମାଆ ମୋନା ମୋଟୱାନୀ ଜଣେ ତ୍ୱଚା ରୋଗ ବିଶେଷଜ୍ଞ । ତାଙ୍କର ଜଣେ ସାନ ଭାଇ ଅଛି ପ୍ରଶାନ୍ତ ମୋଟୱାନୀ । ତାଙ୍କର ମାତୃଭାଷା ସିନ୍ଧି ଭାଷା । ହଂସିକା ମୁମ୍ବାଇର ପୋଦାର ଆନ୍ତର୍ଜାତୀୟ ସ୍କୁଲରେ ପଢ଼ିଥିଲେ । ଏହାପରେ ସେ ମୁମ୍ବାଇର ସାଣ୍ଟାକ୍ରୁଜ୍‌ର କରିକୁଲାମ୍ ସ୍କୁଲରେ ଯୋଗ ଦେଇଥିଲେ । ଅଭିନୟ ଜୀବନ ହଂସିକା ଛୋଟବେଳୁ ଦୂରଦର୍ଶନ ଧାରାବାହିକ ‌ଶାକା ଲାକା ବୁମ୍ ବୁମ୍‌ ଜରିଆରେ ତାଙ୍କର ଅଭିନୟ ଆମରଭ କରିଥିଲେ । ଏହାପରେ ସେ ଅନ୍ୟ ଏକ ଧାରାବାହିକ ‌ଦେଶ୍ ମେ ନିକ‌୍‌ଲ୍ ହୋଗା ଚାନ୍ଦ‌ରେ ଅଭିନୟ କରିଥିଲେ । ଏହି ଅଭିନୟ ପାଇଁ ତାଙ୍କୁ ଷ୍ଟାର ପରିବାରର ପ୍ରିୟ ଶିଶୁକଳାକାର ପୁରସ୍କାର ମିଳିଥିଲା । କ୍ୟୁଁକି ଶାଶ୍ ଭି କଭି ବୋହୂ ଥି, ସୋନପରୀ, କରିସ୍ମା କା କରିସ୍ମା, ହମ୍ ଦୋ ହେଁ ନା ଭଳି ଧାରାବାହିକରେ ଶିଶୁ କଳାକାର ଭାବରେ ଅଭିନୟ କରିଥିଲେ ହଂସିକା । ପରେ ପରେ ସେ ଶିଶୁ କଳାକାର ଭାବରେ ମଧ୍ୟ ହିନ୍ଦୀ କଥାଚିତ୍ରରେ ଅଭିନୟ କରିଥିଲେ । ହାୱା, କୋଇ ମିଲ୍ ଗୟା, ଆବ୍‌ରା କା ଡାବ୍‌ରା, ଜାଗୋ, ହମ୍ କୌନ୍ ହୈ ଭଳି କଥାଚିତ୍ରରେ ହଂସିକା ଶିଶୁକଳାକାର ଭାବରେ ଅଭିନୟ କରିଥିଲେ । ୧୬ ବର୍ଷ ବୟସରେ, ୨୦୦୭ ମସିହାରେ ହଂସିକା ନିର୍ଦ୍ଦେଶକ ପୁରୀ ଜଗନ୍ନାଧଙ୍କ ତେଲୁଗୁ କଥାଚିତ୍ର ‌ଦେଶ୍‌ମୁଦୁରୁ‌ ଜରିଆରେ ଅଭିନୟ ଜଗତରେ ନାୟିକା ଭାବରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ରରେ ହଂସିକାଙ୍କ ସ‌ହ ନାୟକ ଅଲ୍ଲୁ ଅର୍ଜୁନ ଅଭିନୟ କରିଥିଲେ । ଏହି ଚଳଚ୍ଚିତ୍ର ପାଇଁ ହଂସିକାଙ୍କୁ ଦକ୍ଷିଣ ଭାରତୀୟ ଫିଲ୍ମ‌ଫେୟାରରେ ଶ୍ରେଷ୍ଠ ନବାଗତା ପୁରସ୍କାର ମିଳିଥିଲା । ସେହି ବର୍ଷ ହଂସିକା ହିନ୍ଦୀ କଥାଚିତ୍ର ଜଗତରେ ମଧ୍ୟ ନାୟିକା ଭାବରେ ଅଭିନୟ ଆରମ୍ଭ କରିଥିଲେ । ସେ ଗାୟକ ହିମେଶ ରଶମୈୟାଙ୍କ ସ‌ହ ଆପ୍‌କା ସୁରୁର୍ ଚଳଚ୍ଚିତ୍ର ଜରିଆରେ ହିନ୍ଦୀ କଥାଚିତ୍ର ଜଗତରେ ନାୟିକା ଭାବରେ ଅଭିନୟ କରିଥିଲେ ଏହାପରେ ହଂସିକା ତାମିଲ, କନ୍ନଡ଼ ଏବଂ ମାଲାୟଲମ୍ କଥାଚିତ୍ର ଜଗତରେ ଅଭିନୟ କରିଥିଲେ ।